Генерален секретаријат на Владата на Македонија

**Генералниот секретаријат на Владата** е стручна служба на Владата на Република Македонија која обезбедува 
логистичка – стручна поддршка на Владата во целина, на Претседателот на Владата, неговите заменици и министрите, а со цел за законито, ефикасно и транспарентно работење на Владата.. Основан е во 2000 г. со Законот за Владата на Република Македонија На негово чело стои генерален секретар, потпомогнат од заменик.

## Сектори
Организациската структура на секретаријатот е составена од девет сектори и едно самостојно одделение. Секое од нив се занимава со извесен аспект од работењето на секретаријатот.

* **Сектор за стратегија, планирање и следење**, во чиј состав влегуваат Одделението за стратешко планирање и следење на спроведувањето на стратешките приоритети и Одделението за подготовка и следење на спроведувањето на годишната програма за работа на Владата.
* **Сектор за анализа на политиките и координација**, кој се состои од Одделение за анализа на политиките и координација во областа на политичкиот систем, економскиот систем и тековна економска политика и за човечките ресурси и одржливиот развој, Одделение за посебни комисии, Одделение за реформа на јавната администрација и Одделение за соработка со невладините организации.
* **Сектор за организациони работи поврзани со работата на Владата**, поделен на Одделение за организирање седници на Владата, Одделение за заклучоци и записник на Владата, Одделение за соработка со Собранието на Република Македонија и со Претседателот на Република Македонија и Одделение за логистичка поддршка на Генералниот колегиум на државни секретари.
* **Сектор за економски политики и регулаторни реформи**, во чиј состав влегуваат Одделението за економски политики и Одделението за регулаторна реформа.
* **Сектор за кадровски работи, човечки ресурси и други стручни работи**, составен од Одделение за кадровски работи, Одделение за човечки ресурси, Одделение за стручна и оперативна поддршка на заменикот на претседателот на Владата задолжен за економски прашања, Одделение за стручна и оперативна поддршка на заменикот на претседателот на Владата задолжен за спроведување на Рамковниот договор, Одделение за стручна и оперативна поддршка на министерот без ресор, Одделение за стручна и оперативна поддршка на генералниот секретар на Владата, Одделение за стручни работи, архивско и канцелариско работење и Одделение за претставки и предлози.
* **Сектор за односи со јавноста**, поделен на Одделение за односи со медиумите и организирање прес-конференции, Одделение за медиумско следење, анализа и истражување, Одделение за интернет комуникација и комуникација со странски медиуми
* **Сектор за информатичка технологија**, сочинет од Одделение за организација, планирање, проектирање и развој, Одделение за информатичка инфраструктура и експлоатација, Одделение за Веб и Мултимедија
* **Сектор за општи работи**, кој се состои од Одделението за општи и правни работи и Одделението за стручни и административно–технички работи
* **Сектор за финансиски прашања**, каде влегуваат Одделението за буџетска координација, Одделението за буџетска контрола, Одделението за сметководство и плаќања и Одделението за јавни набавки.
* **Одделение за внатрешна ревизија**

## Генерален секретар
Со Генералниот секретаријат раководи **Генерален секретар на Владата** кого го именува и разрешува Владата и му именува заменик и во однос на него ги има правата и должностите на функционер кој раководи со орган на државната управа. Функцијата моментално ја извршува [[Методија Димовски]]. Генералниот секретар ги има следниве надлежности:

* раководи со Генералниот секретаријат како стручна служба на Владата и во однос на него ги има правата и должностите на функционер кој раководи со орган на државната управа;
* обезбедува законита и ефикасна работа на Генералниот секретаријат и донесува стручни упатства и акти со кои ја уредува организацијата и начинот на работа и во согласност со закон одлучува за правата, должностите и одговорностите на вработените во Генералниот секретаријат;
* остварува соработка со Канцеларијата на Претседателот на Владата во рамките на своите надлежности;
* соработува со министерствата и со другите органи на државната управа, особено по прашањата на стратешките приоритети и анализа на политиките;
* остварува соработка со државните секретари во врска со доставување на материјалите на Владата и спроведување на заклучоците на Владата;
* во согласност со упатствата на Претседателот на Владата ги врши работите во врска со подготвувањето и организирањето на седниците на Владата;
* учествува во работата на седниците на Владата без право на одлучување и се грижи за процедуралните прашања во текот на седницата на Владата;
* се грижи и обезбедува услови за работа на работните тела на Владата;
* ги доставува заклучоците на Владата до надлежните министерства;
* се грижи за објавување на актите на Владата во „Службен весник на Република Македонија”;
* го организира подготвувањето на Годишната програма за работа на Владата;
* се грижи за извршување на обврските на Владата кон Собранието на Република Македонија.

## Поврзано
* Влада на Република Македонија
* Политика на Република Македонија

## Наводи

## Надворешни врски
* Генерален секретаријат  - Влада на РМ
* Стратешки план на Генералниот секретаријат
* Прирачник за стратешко планирање

Категорија:Влада на Република Македонија